Un bărbat a fost prins de poliţiştii constănţeni în timp ce încerca să introducă diverse droguri la Festivalul Sunwaves din Mamaia, pentru a le vinde.
Reprezentanţii Inspectoratului de Poliţie al Judeţului Constanţa au anunţat că un bărbat este cercetat pentru trafic de droguri de risc şi de mare risc.
”Acesta a fost prins în flagrant delict, la data de 6 mai 2024, în proximitatea zonei de acces către perimetrul de desfăşurare a unui festival de muzică, organizat în Staţiunea Mamaia, în timp ce ar fi deţinut aproximativ 10 grame de ciuperci, ce conţin Psilocine, 3 grame pulbere de amfetamină şi cofeină, 3 grame pulbere MDMA, 40 de capsule având ca substanţă activă 2C-I, 40 de capsule care conţin Methoxetamine, 20 de capsule având în compoziţie ca substanţă activă 2C-B, 3 grame de pulbere de ketamină, 2 grame rezină de canabis şi 10 grame de canabis, toate porţionate şi ambalate în scopul comercializării”, au precizat anchetatorii.
Bărbatul a fost reţinut pentru 24 de ore şi urmează să fie prezentat Tribunalului Constanţa cu propunere de arestare preventivă pentru 30 de zile.
Festivalul din Mamaia unde a fost prins bărbatul este Sunwaves, care are loc în perioada 1 – 7 mai.